﻿ RECENZII MIHAELA LAMBRU, IOAN MĂRGINEAN (COORD.), MARIAN PREDA, IOANA CREŢOIU, CLAUDIA PETRESCU, DRAGOŞ RADU şi OANA ŢIGĂNESCU, Parteneriat public–privat în furnizarea de servicii sociale, Bucureşti, Editura Ziua, 2004, p. 220 Proiectul „Evaluarea participativă a practicii contractării sociale în România. Studiu de caz – Legea nr. 34/1998” poate fi considerat printre primele exemple de aplicare a cercetării-acţiune la noi în ţară. Desfăşurat de către Asociaţia Română de Sociologie în anul 2004, acesta a fost derulat prin intermediul fondurilor PHARE şi a avut drept scop evaluarea implementării legii menţionate. Volumul Parteneriat public–privat în furnizarea de servicii sociale a avut ca punct de pornire acest proiect şi se constituie din mai multe studii elaborate de către autorii implicaţi în proiect. Câteva concepte relaţionate Legii nr. 34/1998 dau unitate lucrării, dintre acestea cele mai importante fiind: parteneriat public–privat, contractare socială, politici publice, politici sociale, servicii sociale, analiza de politici publice, evaluare de politici publice şi de programe sociale. Cartea este structurată în trei părţi: I. Parteneriat public–privat în furnizarea de servicii sociale; II. Administraţie şi politici sociale; III. Evaluarea participativă a practicii contractării sociale în România, iar la acestea se adaugă o secţiune cu anexe. Primele două părţi cuprind, fiecare, mai multe studii, în timp ce în ultima parte este prezentat proiectul, precum şi rezultatele obţinute în urma cercetării. În secţiunea anexelor au fost introduse instrumentele de cercetare (chestionarele şi ghidurile de interviu), o listă a serviciilor sociale oferite de către organizaţiile nonguvernamentale beneficiarilor, în perioada 1998–2004 şi, de asemenea, o listă cu modificările introduse în normele de aplicare a legii contractării sociale, Legea 34/1998. Principalele concepte ale legii menţionate sunt cele de parteneriat public–privat şi cel de contractare socială, concepte care sunt analizate în studiul Parteneriatul public–privat în furnizarea de servicii sociale de către Mihaela Lambru, unul dintre coordonatorii volumului. Cu o tradiţie de peste 20 de ani în lume, parteneriatul între sectorul public şi sectorul privat în domeniul social, şi mai ales în ceea ce priveşte serviciile sociale, începe să fie aplicat şi în România, abia după 1989, fiind permis atât de schimbările intervenite în procesul guvernării, cât şi de reforma în administraţia publică. „Parteneriatul autentic presupune, cel puţin în teorie, colaborarea strânsă şi combinarea avantajelor specifice dintre sectorul privat (mai competitiv şi eficient) şi sectorul public (cu responsabilităţi faţă de societate privind cheltuirea banului public)” (p. 12). Dezvoltarea acestui tip de relaţie între sectorul public şi cel privat se datorează consecinţelor a trei factori, şi anume: presiunea fiscală la care sunt supuse guvernele, interesul manifestat de către organizaţiile private, profit şi nonprofit, în domeniul serviciilor sociale şi dezvoltarea ideii de complementaritate între cele două sectoare, în organizarea şi furnizarea de astfel de servicii (p. 13). Din punct de vedere teoretic, parteneriatul între sectorul public şi cel privat este susţinut de „public choice theory”, iar funcţionarea lui este condiţionată „de compatibilitatea scopurilor între parteneri, de coordonarea deciziilor şi de hotărârea de a pune împreună resurse pentru realizarea scopului comun împărtăşit”(p. 18). Parteneriatul public–privat poate fi pus în aplicare prin intermediul formelor de contractare socială, „proces care presupune scoaterea la licitaţie a ofertei de servicii sociale de către contractorii externi privaţi” (p. 19). Ceea ce este foarte important în acest proces este faptul că responsabilitatea statului nu dispare, iar eficienţa serviciilor sociale creşte. CALITATEA VIEŢII, XVII, nr. 1–2, 2006, p. 205–207 206 RECENZII 2 În acelaşi capitol, Mihaela Lambru face o scurtă trecere în revistă a etapelor parcurse în aplicarea parteneriatului public–privat în domeniul serviciilor sociale, în România, realizând chiar un inventar al tipurilor de servicii sociale furnizate de organizaţiile nonguvernamentale şi al actelor normative care le-au reglementat. În studiul Cine sunt câştigătorii sistemului de protecţie socială din România?, Marian Preda atrage atenţia asupra câtorva grupuri cu risc social ridicat, precum „familiile cu mulţi copii, copiii instituţionalizaţi şi, în special, cei care părăsesc instituţiile la vârsta de 18 ani, o parte a populaţiei de romi, familiile sărace cu venituri mici, dar peste plafonul venitului minim garantat” (p. 32). După 1989, politicile sociale din România au ignorat în mod constant aceste grupuri sociale, favorizând în special clasa de mijloc, denumită şi „marele câştigător” al politicilor sociale. Un sistem de distribuire şi redistribuire a bunăstării coerent, corect şi eficient constituie soluţia pentru rezolvarea protecţiei sociale a acestor grupuri, dar acest sistem depinde, într-o mare măsură, de factorul politic, este concluzia autorului. Oana Ţigănescu, în capitolul Organizaţiile nonguvernamentale, furnizorii de servicii sociale: sursă iniţială sau soluţie?, oferă o perspectivă istorică asupra serviciilor sociale şi asupra activităţii organizaţii nonguvernamentale din România. Se arată că, după 1989, „sectorul nonprofit românesc şi, în particular, organizaţiile furnizoare de servicii sociale au cunoscut o dezvoltare rapidă graţie creşterii cererii de servicii sub impactul diversificării nevoilor populaţiei, dar şi sub influenţa finanţărilor străine dedicate sectorului nonprofit” (p. 43). De asemenea, autoarea subliniază faptul că organizaţiile nonguvernamentale furnizoare de servicii sociale sunt preocupate de cadrul legal în care îşi desfăşoară activitatea, implicându-se în formularea de politici sociale şi fiind mult mai active decât alte organizaţii din alte domenii de activitate. Legea nr. 34/1998 dă posibilitatea acordării „de subvenţii asociaţiilor şi fundaţiilor române cu personalitate juridică care înfiinţează şi administrează unităţi de asistenţă socială” (p. 54). În studiul Disfuncţionalităţi în implementarea Legii 34/1998, Ioana Creţoiu descrie contextul elaborării şi adoptării acestei legi. De asemenea, sunt evidenţiate câteva dintre problemele apărute în implementarea acesteia, în perioada 1998–2004. Cu titlul Administraţie şi politici publice, partea a II-a a lucrării aduce în prin plan conceptele de analiză şi evaluare de politici publice, incluzând şi evaluarea de programe sociale. Primul studiu al acestei părţi, Decizia politică şi analiza de politici publice, semnat de Mihaela Lambru face o trecere în revistă a elementelor teoretice şi a celor conceptuale din domeniul analizei de politici publice, un domeniu extrem de complex. „Pentru a înţelege procesul constituirii unei politici publice, analistul trebuie să studieze actorii, dezbaterile, evoluţiile legislative, ajutându-se de o serie de tehnici de cercetare. Analistul trebuie să găsească calea cea mai bună pentru a simplifica situaţia şi a-şi mări şansele de a o înţelege şi de a-i face şi pe alţii s-o înţeleagă” (p. 71). Studiul oferă o perspectivă comparativă asupra proceselor de formare a politicilor publice şi un inventar al factorilor care pot influenţa formularea unei politici publice. De asemenea, se discută relaţia între analiza de politici publice şi procesul de luare a deciziei. Rolul important al analizei de politici publice este acela de a fundamenta decizia politică, depăşind graniţele academice, după cum menţionează şi autoarea. „Un raport de analiză de politici publice bine realizat poate creşte calitatea deciziei de politică publică, poate ridica nivelul de informare a actorilor sociali din diversele subsisteme de politică, îmbunătăţind calitatea dezbaterii publice, calitatea democraţiei, în final” (p. 82). Aflat la intersecţia mai multor discipline: ştiinţe politice, sociologie, psihologie socială, ştiinţe juridice şi economie, domeniul de cercetare al politicilor publice şi al analizei lor reprezintă unul destul de nou în contextul ştiinţelor sociale din România. Câteva elemente teoretice ale acestui domeniu sunt evidenţiate în studiul Teoria şi analiza de politici publice, realizat tot de Mihaela Lambru. În capitolul Evaluarea, componentă de bază a analizei de politică publică şi a programelor sociale, Claudia Petrescu pledează pentru importanţa evaluării în domeniul analizei de politici sociale. Sunt analizate concepte precum politică socială, programe sociale, problemă socială, evaluarea de politici şi de programe sociale. Este realizată şi o trecere în revistă a celor mai importante abordări ale conceptului de evaluare. De asemenea, sunt discutate câteva posibile definiţii ale evaluării, componentele teoriei evaluării de programe, o tipologie a evaluării, evidenţiindu-se scopul şi obiectivele acesteia. 3 RECENZII 207 Partea a III-a a volumului prezintă descrierea proiectului Evaluarea participativă a practicii contractării sociale în România. Studiu de caz – Legea nr. 34/1998, precum şi principalele rezultate obţinute în urma cercetării, ambele studii fiind semnate de colectivul format din Mihaela Lambru, Ioan Mărginean, Claudia Petrescu şi Dragoş Radu. Proiectul „a fost conceput pentru a promova o dimensiune participativă atât prin implicarea organizaţiilor şi autorităţilor publice în structurarea metodologiei de evaluare, cât şi prin organizarea unui cadru de dezbatere profesionist, realizat pe baza unui raport de analiză a politicii publice” (p. 137). Grupul-ţintă vizat de proiect este cel al organizaţiilor nonguvernamentale care au utilizat în domeniul asistenţei sociale subsidii de la stat (fie că a fost vorba de autorităţile publice centrale sau de cele locale), iar grupul-ţintă indirect este cel al beneficiarilor, în urma acestor servicii sociale. „Creşterea capacităţii organizaţiilor nonguvernamentale de a se implica activ şi eficient în structurarea deciziilor de politică publică în domeniul combaterii marginalizări sociale” (p. 138) a constituit obiectivul general al proiectului prezentat, în timp ce obiectivele specifice au constat în: a. evaluarea implementării Legii nr.34/1998, prin implicarea actorilor relevanţi în realizarea metodologiei de evaluare şi a raportului de politică publică; b. creşterea capacităţii organizaţiilor nonguvernamentale de a propune schimbări ale cadrului legislativ şi c. stabilirea unor standarde de bună practică în ceea ce priveşte contractarea socială. Metodologia de cercetare a fost complexă, reunind informaţiile de tip cantitativ, cu cele de tip calitativ, prin intermediul mai multor metode, tehnici şi instrumente de cercetare: ancheta prin chestionar, interviul semistructurat, focus-grupul, observaţia, studiul de caz, analiza legislaţiei şi a formularelor statistice. Aceste instrumente au fost elaborate împreună cu actorii importanţi pentru evaluarea acestei legi: reprezentanţii autorităţilor publice (locale şi centrale) şi reprezentanţii organizaţiilor nonguvernamentale, fiind diferite pentru fiecare grup. Instrumentele de cercetare sunt prezentate în Anexa 2 a volumului. În cercetare au fost vizate toate organizaţiile care au primit fonduri de la administraţia publică centrală pentru servicii sociale, în anul 2004 şi alte câteva organizaţii care au primit fonduri în anii anteriori. Din numărul total de 75 de organizaţii identificate, au colaborat efectiv la cercetare 48 de organizaţii, cu răspândire în 15 judeţe din ţară. Numărul instituţiilor publice centrale şi locale care au participat a fost de 15, şi acestea situate în mai multe judeţe. Cercetarea a scos la iveală diferite problemele întâmpinate de organizaţiile nonguvernamentale şi de autorităţile publice în procesul de implementare al legii şi a condus la formularea unor posibile alternative de îmbunătăţire a actului legislativ, soluţii prezentate în Anexa 3. Meritul principal al proiectului care stă la baza acestei lucrări este acela de a face legătura între teorie şi practică, între cercetarea socială şi strategia de schimbare socială, constituind un exemplu de aplicare a cercetării-acţiune în domeniul social, în România. Implicarea actorilor interesaţi în procesul de evaluare a condus la o conştientizare ridicată a dificultăţilor întâmpinate de lege, dar şi la formularea unor posibile modificări ale legislaţiei, care, de altfel, au fost deja acceptate. Cosmina Chiţu 